VEGA præsenterer:

**Dansksproget urbanpop i sommerlige omgivelser**

*Den danske duo Moses: ”Andreas” udgav i foråret den sommerlige sang ”Gazeller”, som bl.a. blev P3’s uundgåelige. Den 8. september gæster de Lille VEGA med deres visionære pop og nye opmuntrende lyd.*

Bag kunstnernavnet Moses: ”Andreas” finder man sangskriver og vokalist Andreas Odbjerg samt lyddesigner og producer Moses Fiellau. Sammen har de skabt elektronisk funderet pop med inspiration fra R&B. Andreas’ intense og fængende vokal samt jordnære tekster er omdrejningspunktet for Moses Fiellaus hyperintelligente og stramme produktioner.

Moses: ”Andreas” har tidligere udgivet de to ep’er *Tryghed Er Støj* fra 2015 og *Bærer Vi Hinanden* fra 2016. Tilfældes har de, at de kredser om tunge emner som nærhed, venskab og tvivlsomme valg. Med deres seneste single ”Gazeller” har duoen bevæget sig mod en mere udadvendt og positiv lyd, som ifølge dem selv opløfter uden at blive lalleglad. Resultatet er et vaskeægte sommerhit. I et interview med magasinet Bands Of Tomorrow siger Fiellau om sangen:

*”Det har været vigtigt for mig, at vi kan have denne her udadvendte og positive sang, men uden at det virker påtaget – for det er det virkelig ikke. Det er bare første gang, at vi rent faktisk har skrevet en sang der er virkelig positiv, og det er vi bare super glade for!” – Moses Fiellau*

Duoen mødte hinanden i hjembyen Odense i 2010 og udviklede hurtigt et nært venskab, hvor passionen for musik var omdrejningspunktet. 2013 førte dem sammen med trommeslager og producer Birk Nevel og Moses: ”Andreas” begyndte for alvor at tage form som det ambitiøse pop-projekt, det er i dag. NMS kastede i starten af 2015 deres kærlighed på projektet, og en aftale med pladeselskabet blev underskrevet.

**Fakta om koncerten:**

Moses: ”Andreas” (DK)

Fredag den 8. september 2017 kl. 21.00

Lille VEGA, Enghavevej 40, 1674 København V

Billetpris 140 kr. + gebyr

Billetsalget starter i dag via vega.dk og Ticketmaster